Simona Halep a revenit în competiții ca urmare a deciziei pe care a anunţat-o TAS, de reducere a suspendării de 4 ani dictată de ITIA la 9 luni, dar a fost ignorată de organizatorii de la Roland-Garros, care nu i-au acordat un wild-card la turneul de Grand Slam care începe duminică.
"Sper și-mi doresc, însă francezii sunt naționaliști și, din ce am înțeles, dau la franțuzoaice. Eu îmi doresc tare mult să joc la Roland Garros, pentru că este turneul meu preferat și ar fi bine. Dar, acum, decizia este la ei", a spus Simona Halep după ce a revenit în circuit
Practic, soarta Simonei Halep a fost decisă de o fostă lideră mondială în WTA, Amelie Mauresmo, directorul turneului de la Roland-Garros, care a explicat acum și motivul pentru care românca n-a primit wild-card.
"Dacă Simona ar fi fost exonerată de tribunalul sportiv, poate că am fi luat o altă decizie. Ea nu a fost exonerată de pedeapsă. Am simțit nevoia să favorizăm alte jucătoare din Franța, unele mai tinere, mai degrabă decât Simona, având în vedere tot ce s-a întâmplat. Mai era și Caroline Wozniacki, care făcuse o cerere. Acestea sunt alegeri foarte grele de făcut. Știm că provocăm dezamăgire și întotdeauna este dificil", a spus Mauresmo pentru Eurosport.fr.